রামপুরায় শায়েম টেক্সটাইলের কর্মকর্তার লাশ উদ্ধার || জাতীয় || জনকন্ঠ
রামপুরায় শায়েম টেক্সটাইলের কর্মকর্তার লাশ উদ্ধার
অনলাইন রিপোর্টার॥ রাজধানীর রামপুরা থেকে শায়েম টেক্সটাইলের কর্মকর্তা মো. মনিরুল ইসলামের (৩৫) লাশ উদ্ধার করেছে পুলিশ। রামপুরা থানার এসআই শেখ জাহিদ জানান, আজ বুধবার সকাল সাড়ে ৭টায় মাঝিপাড়া মাঠে পড়ে থাকতে দেখে অচেতন অবস্থায় তাকে উদ্ধার করে ঢাকা মেডিকেল কলেজ (ঢামেক) হাসপাতালে নিয়ে যায় পুলিশ। সেখানে কর্তব্যরত চিকিৎসকরা তাকে মৃত ঘোষণা করে। তার মাথায় গুরুত্বর আঘাতের চিহ্ন রয়েছে।
পারিবারিক সূত্রে জানা যায়, নিহত মনিরুল ইসলাম মালিবাগের চৌধুরীপাড়ার বাসিন্দা। তিনি শায়েম টেক্সটাইল গ্রুপের এজিএম। এর আগে, মঙ্গলবার বিকালে ড্রাইভারকে নিয়ে অফিস থেকে বের হয়ে সবুজবাগ নন্দিপাড়া এলাকায় যান মনিরুল ইসলাম। ওই এলাকায় ড্রাইভারকে দাঁড় করিয়ে তিনি অন্য কোথাও চলে যান। রাত ১১টা পর্যন্ত মনিরুল ইসলাম না ফেরায় তার পরিবার সবুজবাগ থানায় ১টি জিডি করে।
এসআই আবু জাফর হাওলাদার আরও জানান, খিলগাঁওয়ের শেখের জায়গা থেকে যখন তাকে উদ্ধার করা হয়েছিল তখন তার নাক ও মুখ দিয়ে রক্ত ঝরছিলো। শরীরে তেমন কোনো আঘাতের চিহ্ন পাওয়া যায়নি। পুলিশের ধারণা, তাকে খাদ্যের সঙ্গে বিষ মিশিয়ে হত্যা করা হয়েছে। ময়নাতদন্তের পর মৃত্যুর কারণ জানা যাবে। গাড়ির ড্রাইভার আবু সাহিদকে আটক করা হয়েছে। সবুজবাগ থানায় তাকে জিজ্ঞাসাবদ করা হচ্ছে।